Source: https://ficek.sk/poistna-udalost-smrt-poisteneho-a-poistne-plnenie-36663
Timestamp: 2019-09-18 01:56:33+00:00

Document:
[2019] Poistná udalosť smrť poisteného a poistné… | Právna Poradňa '
Odpovedané dňa: 2. 6. 2018
Otázka: Poistná udalosť smrť poisteného a poistné plnenie
Príbuzný si uzatvoril pohrebné poistenie a uviedol ma ako oprávnenú osobu, ktorej vzniká právo na poistné plnenie v prípade poistnej udalosti. Chcel by som sa opýtať, či poistné plnenie oprávnenej osobe je súčasťou dedičského konania. Vďaka.
Odpoveď: Poistná udalosť smrť poisteného a poistné plnenie
1./ Základná úprava problematiky je obsiahnutá v ust. §§ 788 a nasl. Obč. zákonníka (citujeme) :
"§ 788 : Poistnou zmluvou sa poistiteľ zaväzuje poskytnúť v dojednanom rozsahu plnenie, ak nastane náhodná udalosť v zmluve bližšie označená a fyzická alebo právnická osoba, ktorá s poistiteľom poistnú zmluvu uzavrela, je povinná platiť poistné.
§ 816 : Z poistenia osôb má poistený právo, aby mu bola vyplatená dohodnutá suma alebo aby mu bol platený dohodnutý dôchodok, alebo aby mu bolo poskytnuté plnenie vo výške určenej podľa poistných podmienok, ak u neho nastane poistná udalosť.
Ak vznikne právo na plnenie niekoľkým osobám a ak nie sú podiely určené, má každý z nich právo na rovnaký diel. "
2./ Pohrebné poistenie kde poistnou udalosťou je smrť poisteného, v poistnej zmluve je poistený oprávnený určiť osobu, ktorej v prípade, že nastane poistná udalosť- smrť - bude vyplatené poistné plnenie. Oprávnenú osobu môže poistený určiť menom alebo vzťahom k osobe poisteného.
V prípade, že by poistený neurčil oprávnenú osobu, potom oprávnenými osobami na prijatie poisteného plnenia sa stávajú osoby podľa poradia uvedeného v ustanovení v § 817 Obč. zákonníka a to v poradí manžel poisteného, ak ho niet, potom deti poisteného, ak niet ani týchto osôb potom rodičia poisteného atď. (viď vyššie § 817 Obč. zákonníka).
V tomto ustanovení § 817 Obč. zákonníka sa nikde nehovorí o dedičovi, lebo ním dedič ako osoba oprávnená na poistené plnenie podľa poistnej zmluvy kde poistnou udalosťou je smrť poisteného, ani nemusí byť, lebo poistený môže oprávnenú osobu na poistné plnenie určiť podľa svojho uváženia a nemusí ním byť dedič. Sme názoru, čo je aj logické, že aj z uvedeného dôvodu preto poistné plnenie kde poistnou udalosťou je smrť poisteného nie je predmetom dedičského konania. Pre dedičské konanie a dedičov platia ust. § 460 a nasl. Obč. zákonníka - dedenie podľa dedičských skupín, dedenie na základe závetu alebo kombinácia predmetných spôsobov dedenia.
V praxi sme sa stretli aj so spormi v tomto smere. Citujeme z rozs. OS Bratislava I., spis . zn. : 11C/166/2011:
" V predmetnom prípade pre prípad smrti poisteného, sám poistený určil osobu oprávnenú na plnenie, a to svoju manželku. Uvedené sa však podľa súdu vzťahuje výlučne na prípady, kedy poistnou udalosťou bola smrť poisteného, nie však na iné prípady poistných udalostí, pre ktoré bolo uzavreté životné poistenie (napr. pre prípad úrazu, hospitalizácie a pod., kedy toto plnenie patrí výlučne poistenému prípadne po jeho smrti jeho dedičom). § 817 teda predpokladá určenie oprávnenej osoby na vyplatenie poistného plnenia, avšak len pre prípad, že poistnou udalosťou bola smrť poisteného."
KSBB/17Co/1343/2014 9. 12. 2015 :
".... NS SR riešil otázku, či je možné plnenie z poistnej zmluvy pre prípad smrti, kde poistnou udalosťou bola smrť poručiteľa, zahrnúť do majetku poručiteľa. Podľa právnej vety tohto rozhodnutia plnenie z poistnej zmluvy patriace už priamo osobe z poistnej zmluvy oprávnenej do dedičstva po poručiteľovi nepatrí.
3./ Obchodné podmienky poisťovne určujú ako je potrebné postupovať v konkrétnych prípadoch poistných udalostí, čo všetko je potrebné poisťovni nahlásiť, aké doklady predložiť. Poisťovňa požaduje úmrtný list alebo oznámenie o úmrtí, poisťovňa si vyhradzuje právo prešetriť nahlásenú udalosť. Poistné plnenie je splatné do 15 dní odo dňa, kedy poisťovňa skončila prešetrenie potrebné na zistenie rozsahu jej povinnosti plniť. V prípade vzniku nejasností je ten, komu by malo vzniknúť právo na plnenie, povinný dokázať, že došlo k poistnej udalosti a že je osobou oprávnenou na poistné plnenie.
4./ Naviac uvádzame, že v ust. § 9 zákona o dani z príjmov sú uvedené príjmy, ktoré sú od dane oslobodené, okrem iných tu patria aj plnenia z poistenia osôb okrem plnenia z poistenia pre prípad dožitia určitého veku alebo doplnkového dôchodkového sporenia podľa osobitného predpisu. T.j. Vami prijaté poistné plnenie je oslobodené od dane z príjmov.
Podotázka: Poistná udalosť smrť poisteného a poistné plnenie (Dedičské právo)
Dobrý večer, 22. 7. 2019 som podala žiadosť o plnenie poistenia úverov v poisťovni UNIQA, do dnešného dna, ma žiadnym spôsobom nevyrozumeli, čo je s mojimi plneniami. A ja som len telefonicky urgovala dnes 23. 8. 2019, prečo si nič nepýtajú doplňujúce alebo potrebné ešte nie čo, čo potrebujú, aby sa mi nejako vyjadrili. Mám informáciu, že majú na spracovanie 30 dni, je to pracovných 30 dni ? Alebo kalendárnych? Viete mi poradiť ? Zatiaľ pekný večer prajem a vopred ďakujem za odpoveď.
Dobrý deň, podľa ust. § 797 ods. 3 Obč. zákonníka platí, že "plnenie je splatné do pätnástich dní, len čo poistiteľ skončil vyšetrenie potrebné na zistenie rozsahu povinnosti poistiteľa plniť. Vyšetrenie sa musí vykonať bez zbytočného odkladu; ak sa nemôže skončiť do jedného mesiaca po tom, keď sa poistiteľ o poistnej udalosti dozvedel, je poistiteľ povinný poskytnúť poistenému na požiadanie primeraný preddavok."
V zmysle ust. § 122 Obč. zákonníka sa je jedná o lehotu, ktorá sa počíta podľa kalendárnych dní.

References: § 816
 § 817
 § 817
 § 817
 § 460
 § 817
 § 9
 § 797
 § 122